CELEX: 32021D0316(01)
Language: sk
Date: 2020-10-21 00:00:00
Title: Správna komisia pre koordináciu systémov sociálneho zabezpečenia Rozhodnutie č. H10 z 21. októbra 2020 o spôsobe práce a zložení technickej komisie pre spracovanie údajov správnej komisie pre koordináciu systémov sociálneho zabezpečenia (Text s významom pre EHP a dohodu medzi ES a Švajčiarskom) 2021/C 89/06

16.3.2021   
               
               
                  SK
               
               
                  Úradný vestník Európskej únie
               
               
                  C 89/6
               
            
         SPRÁVNA KOMISIA PRE KOORDINÁCIUSYSTÉMOV SOCIÁLNEHO ZABEZPEČENIA
         Rozhodnutie č. H10
         z 21. októbra 2020
         o spôsobe práce a zložení technickej komisie pre spracovanie údajov správnej komisie pre koordináciu systémov sociálneho zabezpečenia
         (Text s významom pre EHP a dohodu medzi ES a Švajčiarskom)
         (2021/C 89/06)
         SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
         so zreteľom na článok 72 nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (1), podľa ktorého správna komisia modernizáciou postupov na výmenu informácií, konkrétne úpravou informačného toku medzi inštitúciami na účely elektronickej výmeny, posilňuje a rozvíja spoluprácu medzi členskými štátmi, pričom zohľadňuje vývoj spracovania údajov v jednotlivých členských štátoch, a prijíma spoločné štrukturálne pravidlá pre služby spracovania údajov, najmä o bezpečnosti a používaní noriem, a stanoví ustanovenia pre fungovanie spoločnej časti týchto služieb,
         so zreteľom na článok 73 nariadenia (ES) č. 883/2004, podľa ktorého správna komisia stanovuje pracovné metódy a zloženie technickej komisie pre spracovanie údajov, ktorá predkladá správy a odôvodnené stanoviská predtým, ako správna komisia prijme rozhodnutia podľa článku 72 písm. d),
          
         ROZHODLA TAKTO:
         
            Článok 1
            
               1.   Správna komisia zriaďuje technickú komisiu pre spracovanie údajov stanovenú v článku 73 ods. 1 nariadenia (ES) č. 883/2004. Táto komisia sa nazýva „technická komisia“.
            
            
               2.   Technická komisia má funkcie stanovené v článku 73 ods. 2 nariadenia (ES) č. 883/2004.
            
            
               3.   Mandát týkajúci sa osobitných úloh technickej komisie určuje správna komisia, ktorá môže tieto úlohy podľa potreby upraviť.
            
         
         
            Článok 2
            
               1.   Technická komisia sa skladá z dvoch členov z každého členského štátu, z ktorých jeden je nominovaný ako stály člen a druhý je menovaný ako náhradník.
            
            
               2.   Nominácie z jednotlivých členských štátov postupujú sekretariátu správnej komisie zástupcovia vlád členských štátov pre správnu komisiu.
            
            
               3.   Ak je to potrebné z dôvodu povahy otázok, ktorými sa zasadnutia technickej komisie majú zaoberať, môžu jej členov na týchto zasadnutiach sprevádzať jeden alebo viacerí ďalší odborníci.
            
            
               4.   Každá delegácia môže spravidla pozostávať najviac zo štyroch osôb.
            
            
               5.   Zástupca Európskej komisie v správnej komisii alebo osoba, ktorú určí, koná v rámci technickej komisie ako poradca.
            
            
               6.   Na všetkých zasadnutiach technickej komisie a jej pracovných skupín ad hoc sa môže zúčastňovať zástupca Európskej komisie, jeho náhradník alebo iná osoba určená sekretariátom správnej komisie. Ak je to z hľadiska prerokúvanej otázky dôležité, môžu sa na týchto zasadnutiach zúčastňovať aj zástupcovia príslušných útvarov Európskej komisie.
            
            
               7.   Na všetkých zasadnutiach technickej komisie a jej pracovných skupín ad hoc sa zúčastňuje člen sekretariátu správnej komisie.
            
         
         
            Článok 3
            
               1.   Úrad predsedu technickej komisie zastáva každý polrok buď stály člen, alebo iný vymenovaný úradník štátu, ktorého zástupca v správnej komisii v rovnakom období zastáva úrad predsedu správnej komisie.
            
            
               2.   Ak sa úradujúci predseda nemôže na zasadnutí technickej komisie zúčastniť, vo funkcii predsedu koná jeho náhradník.
            
            
               3.   Predseda technickej komisie môže sekretariátu dávať pokyny na usporiadanie zasadnutí a na realizáciu činností v rámci náplne úloh technickej komisie.
            
         
         
            Článok 4
            Technická komisia sa zvoláva pozývacím listom, ktorý po porade s predsedom technickej komisie rozosiela sekretariát členom a zástupcovi Európskej komisie najmenej 10 pracovných dní pred zasadnutím.
         
         
            Článok 5
            V prípade potreby prijíma technická komisia svoje správy a odôvodnené stanoviská na základe technických dokumentov a štúdií. Môže požiadať vnútroštátne správne orgány o akékoľvek informácie, ktoré pokladá za potrebné na náležité plnenie svojich úloh.
         
         
            Článok 6
            
               1.   Na preskúmanie špecifických otázok a predloženie návrhov technickej komisii môže technická komisia zriaďovať pracovné skupiny ad hoc pozostávajúce z obmedzeného počtu osôb.
               Úlohy, ktoré majú takéto pracovné skupiny prevziať, a časový plán na ich splnenie opíše technická komisia v písomnom mandáte.
            
            
               2.   Pracovným skupinám ad hoc predsedajú osoby určené predsedom technickej komisie po porade so zástupcom Európskej komisie, alebo ak to nie je možné, odborníkom zastupujúcim štát, ktorého zástupca v správnej komisii vykonáva funkciu jej predsedu.
            
            
               3.   Predseda pracovnej skupiny ad hoc sa dostaví na zasadnutie technickej komisie, na ktorom sa prerokúva správa príslušnej pracovnej skupiny ad hoc.
            
         
         
            Článok 7
            Zasadnutia technickej komisie pripravuje a organizuje určený člen sekretariátu správnej komisie.
         
         
            Článok 8
            
               1.   Správy, odôvodnené stanoviská, ako aj akékoľvek iné záležitosti týkajúce sa úloh, ktorými správna komisia poverila technickú komisiu v súlade s článkom 1 ods. 3, sa prijímajú kvalifikovanou väčšinou všetkých členov technickej komisie v súlade s pravidlami hlasovania uplatňovanými Radou Európskej únie. Každý členský štát má jeden hlas, ktorý odovzdá stály člen alebo jeho náhradník. V správach, odôvodnených stanoviskách alebo v akýchkoľvek ďalších veciach, v ktorých technická komisia dospela k rozhodnutiu, sa musí uvádzať, či sa k rozhodnutiu dospelo jednomyseľne alebo kvalifikovanou väčšinou. Závery alebo výhrady menšiny sa zaznamenajú.
               Keď technická komisia rozhodne o úlohách uvedených v článku 1 ods. 3, správna komisia môže v tejto veci prijať konečné rozhodnutie, ak o to požiada päť členských štátov do piatich pracovných dní od oznámenia rozhodnutia technickej komisie správnej komisii.
            
            
               2.   Keď stály člen technickej komisie vykonáva funkciu predsedu, za príslušný členský štát hlasuje náhradník.
               Ak sa niektorý prítomný člen zdrží hlasovania, predseda ho vyzve, aby uviedol dôvody, pre ktoré sa hlasovania zdržal.
            
            
               3.   Keď sa hlasovania zdrží väčšina prítomných členov, na návrh predložený na hlasovanie sa hľadí tak, akoby nebol vzatý do úvahy.
            
            
               4.   Technická komisia môže rozhodnúť, že správy a odôvodnené stanoviská prijme formou písomného postupu, ak sa na takomto postupe dohodla na predchádzajúcom zasadnutí.
               Predseda na tento účel oznámi členom technickej komisie znenie textu, ktorý sa má prijať. Členom sa stanoví lehota v trvaní najmenej 10 pracovných dní, počas ktorej sa môžu vyjadriť, či navrhnutý text prijímajú alebo zamietajú, alebo sa zdržiavajú hlasovania. Ak sa člen nevyjadrí v stanovenej lehote, jeho hlasovanie sa považuje za kladné.
               Predseda môže rozhodnúť o začatí písomného postupu aj vtedy, ak sa predtým na zasadnutí technickej komisie nedospelo k dohode. V takomto prípade sa za kladné hlasy považujú iba písomné súhlasy s navrhnutým znením textu a časová lehota sa stanoví v trvaní najmenej 15 pracovných dní.
               Po uplynutí stanovenej lehoty predseda informuje členov o výsledku hlasovania. V prípade, že rozhodnutie bolo potvrdené požadovaným počtom kladných hlasov, považuje sa za prijaté v posledný deň lehoty, v ktorej mali členovia vyjadriť stanovisko.
            
            
               5.   Ak v priebehu písomného postupu niektorý člen technickej komisie navrhne zmenu znenia textu, predseda buď:
               
                           a)
                        
                        
                           opätovne začne písomný postup informovaním členov o navrhovanej zmene v súlade s postupom v odseku 4; v závislosti od povahy zmeny sa lehota uvedená v odseku 4 môže skrátiť na 5 pracovných dní, alebo
                        
                     
                           b)
                        
                        
                           ukončí písomný postup, aby sa záležitosť mohla prerokovať na ďalšom zasadnutí, podľa toho, ktorý postup považuje predseda za vhodný, pokiaľ ide o danú záležitosť.
                        
                     
         
         
            Článok 9
            
               1.   Predbežný program jednotlivých zasadnutí technickej komisie vypracúva sekretariát po porade s predsedom technickej komisie.
               V prípade potreby môže sekretariát pred podaním návrhu na zaradenie bodu do programu požiadať príslušné delegácie, aby svoje stanoviská k danej otázke predložili písomne.
               Predbežný program musí v zásade obsahovať body, o ktorých zaradenie do programu požiadal niektorý člen alebo zástupca Európskej komisie.
            
            
               2.   Predbežný program sa zašle členom technickej komisie a osobám uvedeným v článku 2 ods. 6 najmenej 15 pracovných dní pred začatím každého zasadnutia. Revidovanú verziu programu možno zaslať 5 pracovných dní pred zasadnutím.
               Dokumenty týkajúce sa bodov programu, ku ktorým treba na príslušnom zasadnutí prijať rozhodnutie alebo zaujať stanovisko, by mali byť k dispozícii v zásade najneskôr 10 pracovných dní pred zasadnutím. Neplatí to pre dokumenty poskytujúce všeobecné informácie, ktoré sa nemusia schvaľovať, pre mimoriadne okolnosti a iné prípady, ktoré môže technická komisia schvaľovať podľa článku 14.
            
            
               3.   Na začiatku každého zasadnutia schvaľuje technická komisia program zasadnutia.
               Na zaradenie tých bodov do programu zasadnutia, ktoré nie sú v predbežnom programe, treba jednomyseľný súhlas technickej komisie.
            
         
         
            Článok 10
            
               1.   Zápisnice zo zasadnutí technickej komisie vypracúva sekretariát správnej komisie. Technická komisia ich schvaľuje v anglickom znení.
            
            
               2.   Anglické znenie zápisníc sa zasiela delegáciám na preskúmanie najneskôr jeden mesiac pred nasledujúcim zasadnutím technickej komisie.
            
         
         
            Článok 11
            
               1.   Technická komisia po každom svojom zasadnutí podáva správnej komisii písomnú správu o svojich činnostiach a dosiahnutých výsledkoch.
            
            
               2.   Predseda technickej komisie podáva správu o činnostiach technickej komisie na zasadnutiach správnej komisie, ak ho o to požiada predseda správnej komisie.
            
         
         
            Článok 12
            Všetky navrhované kroky technickej komisie, ktorými Európskej komisii vzniknú výdavky, podliehajú schváleniu jej zástupcom.
         
         
            Článok 13
            Správy, odôvodnené stanoviská, programy, zápisnice a akékoľvek iné dokumenty, o ktoré sa činnosť technickej komisie opiera, sa vypracúvajú v angličtine.
         
         
            Článok 14
            V prípade potreby sa môže technická komisia jednomyseľným rozhodnutím uzniesť na tom, aby sa tento rokovací poriadok bližšie špecifikoval a podrobnejšie opísal.
         
         
            Článok 15
            Toto rozhodnutie sa uverejní v Úradnom vestníku Európskej únie. Uplatňuje sa od dátumu jeho uverejnenia.
         
         
            Článok 16
            Týmto rozhodnutím sa nahrádza rozhodnutie č. H8 zo 17. decembra 2015 (aktualizované s menšími technickými vysvetleniami 9. marca 2016).
         
         
            
               
                  Predsedníčka správnej komisie
               
               Moira KETTNER
            
         
         
            (1)  Ú. v. EÚ L 166, 30.4.2004, s. 1.